Brězyna

Brězyna ( Brösa) je hornjołužiska wjes  wobydlerjemi, kotraž słuša wot lěta 2013 k Malešanskej gmejnje.

 Geografija 
Wjes leži na lěwym brjoze Lubaty napřećo Hućinje a zapadnje statneje dróhi S109, zwjazowaceje Budyšin a Nisku. Mjez Brězynu a zapadnje ležacym Klukšom namakaja so wjacore rybjace haty. Sydlerskostawiznisce je Brězyna rozšěrjeny nawsowc, štož je hač do dźensnišeho derje spóznawać. Susodne wsy su Hućina na tamnym boku rěki, Hlina na juhu a Załhow na zapadźe.

 Ležownostne mjena 
Michał Rostok naliči 1887 slědowace serbske ležownostne mjena: Na ladach, Na kuće, W winklach, Pawłec doł, Hlinjane jamy, Róšatec jamy, Horne polo, Rudle, Stary hat, W přitokach, Dołhe žerdźe, Horny puć, Delny puć, Srěni puć.Michał Rostok: Ležownostne mjena. W: ČMS 40 (1887), str. 3–50, tu str. 10 (digitalizat).

 Stawizny 
Wjes naspomni so k prěnjemu razej w lěće 1433 jako Cleynen Bresin („Mała Brězyna“), k lěpšemu rozeznawanju wot njedaloko ležaceje staršeje Brězynki, kotraž so tehdy jako Bresin pomjenowaše. Znajmjeńša ze 17. lětstotka běše tu ryćerkubło, kotrež wšak sčasami k Hućinjanskemu kubłu słušeše.

 Wobydlerstwo a rěč 
Brězyna měješe po Mukowej statistice we 1880tych lětach 226 wobydlerjow, z nich 211 Serbow (93 %) a 15 Němcow. W lěće 1925 běchu nimale wšitcy wobydlerjo ewangelskeje konfesije a do Hućinjanskeje wosady zafarowani. W lěće 1999 rěčeše hišće dźesać Brězynjanow serbsce; wobchadna rěč bě pak we wšěch domjacnosćach hižo němska.Grojlich 1999, str. 43

Po ludličenju w lěće 2011 bydlachu we wsy 199 wobydlerjow w přerěznej starobje wot 46,6 lět (Sakska: 46,4).Wuslědki ludličenja 2011 za Malešecy (pdf)

 Literatura 

 Marko Grojlich: Brězyna. W Serbskej protyce 1999, str. 41–43

 Žórła 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Malešecy
Kategorija:Sydlišćo w serbskim sydlenskim rumje
Kategorija:Sydlišćo při Lubaće
Kategorija:Prěnje naspomnjenje 1433
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936